Avainsanat

Tiivistelmä



Avainsanat

1. Vahingonkorvauskanne – Vanhentumisaika – Alkamisajankohta

(EY 288 artiklan toinen kohta; yhteisöjen tuomioistuimen perussäännön 46 artikla)

2. Vahingonkorvauskanne – Vanhentumisaika – Vanhentumisen keskeytyminen

(EY 288 artiklan toinen kohta; yhteisöjen tuomioistuimen perussäännön 46 artikla)

3. Sopimussuhteen ulkopuolinen vastuu – Edellytykset

(EY 288 artiklan toinen kohta)

Tiivistelmä

1. Yhteisön vastuuta koskevan kanteen vanhentumisaika alkaa kulua silloin, kun kaikki korvausvelvollisuuden perusteena olevat edellytykset täyttyvät, ja erityisesti silloin, kun korvattava vahinko on syntynyt. Näin ollen sen tilanteen osalta, jossa yhteisön vastuu perustuu lainsäädäntötoimeen, kyseinen vanhentumisaika alkaa kulua silloin, kun mainitun toimen vahingolliset vaikutukset ovat ilmenneet. Toisenlainen ratkaisu tarkoittaisi kanteiden erillisyyden periaatteen kyseenalaistamista, koska vahingonkorvauskannetta koskeva oikeudenkäynti riippuisi kumoamiskanteen lopputuloksesta.

Kyseistä ratkaisua voidaan soveltaa yksittäisistä toimista aiheutuviin riita-asioihin. Näissä riita-asioissa vanhentumisaika alkaa kulua silloin, kun päätöksen vaikutukset ilmenevät suhteessa niihin henkilöihin, joita se koskee. Tilanteessa, jossa sakko tuomitaan komission päätöksellä yhtiölle, vahingolliset vaikutukset ilmenivät suhteessa kyseiseen yritykseen siitä lähtien, kun se velvoitettiin maksamaan sakko. Merkitystä vanhentumisajan alkamiselle ei nimittäin ole sillä, että yhteisön syyllistyminen yhteisön oikeuden vastaiseen menettelyyn on todettu tuomioistuimen päätöksellä.

(ks. 29–31 kohta)

2. Yhteisöjen tuomioistuimen perussäännön 46 artiklan nojalla vanhentumisaika sopimussuhteen ulkopuolista yhteisön vastuuta koskevissa asioissa keskeytyy, jos asia pannaan vireille yhteisöjen tuomioistuimessa tai jos vahinkoa kärsinyt sitä ennen esittää asiassa vaatimuksen asianomaiselle yhteisöjen toimielimelle. Koska mainittu 46 artikla koskee yhteisöjä vastaan sopimussuhteen ulkopuolista vastuuta koskevissa asioissa nostettavia kanteita, kyseisessä määräyksessä tarkoitetulla ”asian vireille panemisella”, jota lisäksi pidetään vanhentumisen keskeyttävänä, tarkoitetaan kannetta, jolla pyritään EY 288 artiklan toisen kohdan mukaisesti tämän vastuun toteamiseen. Kumoamiskannetta ei siten voida pitää sellaisena ”asian vireille panemisena”, joka yhteisöjen tuomioistuimen perussäännön 46 artiklan mukaan keskeyttää vanhentumisajan.

(ks. 36 kohta)

3. Sopimuksen ulkopuolisen yhteisön vastuun syntyminen edellyttää, että tietyt edellytykset täyttyvät, ja niihin kuuluu silloin, kun kyse on yhteisön oikeuden vastaisesta oikeudellisesta toimesta, yksityisille oikeuksia perustavan oikeussäännön riittävän ilmeinen rikkominen. Tämän edellytyksen osalta ratkaiseva peruste yhteisön oikeuden rikkomisen luokittelemiseksi riittävän ilmeiseksi on yhteisön toimielimen harkintavallalle asetettujen rajojen ilmeinen ja vakava ylittäminen. Jos kyseessä olevan toimielimen harkintavalta on oleellisesti vähentynyt tai jopa olematon, pelkästään yhteisön oikeuden rikkomisen voidaan katsoa olevan riittävän ilmeinen. Se, onko toimielimen toimenpide yleinen vai yksittäinen, ei siten ole määräävä kriteeri sen vahvistamiseksi, että kyse on tällaisesta rikkomisesta.

(ks. 47 ja 48 kohta)